钦定古今图书集成/理学汇编/字学典/第078卷 > 王氏法书苑 > 《上东宫古迹启》元·帝
## 钦定古今图书集成/理学汇编/字学典/第078卷 > 王氏法书苑 > 《上东宫古迹启》元·帝

师宜八分之巧，元常三体之妙，史籀李斯之篆，梁鸿
曹喜之书，莫不总萃桂宫，盈满甲馆。窃以鸾惊之势，
既闻之于索靖；鹰跱之巧，又显之于蔡邕。是以游雾
重云，传敬礼之法；鸟颉鱼颃，表杨泉之赋。颇好六文，
多惭三体。尚方大篆，既其牢落；柱下方书，何曾仿佛？
空慕河间之聚书，竟微东平之献表。齐攸尺牍，顾已
缺然；《北海》楷隶，终成难拟。